‘Vergrype deur weermag is walglik’Foto: (AP Photo/Themba Hadebe) Die DA het die millitêre ombudsman versoek om ŉ onafhanklike ondersoek te doen na beweerde vergrype deur die weermag tydens die tydperk van 21 dae van afsondering. “Daar is video’s wat aan die lig kom van weermaglede wat fisiek optree teen mense omdat hulle glo nie by die regulasies hou nie,” het Kobus Marais, DA-woordvoerder oor verdediging, gesê. Video’s word op sosiale media versprei wat wys hoe weermaglede glo mense dwing om oefeninge soos opstote te doen omdat hulle na bewering nie aan die regulasies gehoor gegee het nie. “Die gedrag is walglik en die DA veroordeel dit ten sterkste.” Volgens Marais het die DA dus onmiddellik aan afgetrede lt.genl. Vusi Masondo, millitêre ombudsman, geskryf. Marais meen die weermaglede se optrede is ŉ growwe skending van die weermag se mandaat en die Handves van Menseregte. Marais het ook met genl.maj. Mannetjies de Goede, waarnemende hoof van die leër, in verbinding getree wat glo bevestig het dat ŉ saak aanhangig gemaak is. “Ons vertrou dat die ondersoek deursigtig sal wees en dat lede van die weermag en polisie wat hierby betrokke was verantwoordbaar gehou sal word vir hul betreurenswaardige optrede.” Volgens Marais moet diegene wat nie gehoor gee aan die regulasies nie verantwoordbaar gehou word, maar dit moet in ooreenstemming met die regulasies gedoen word. “Ons veroordeel enige optrede wat ten doel het om burgers te verneder en af te breek.” Die DA het ook aan Nosiviwe Mapisa-Nqakula, minister van verdediging, ŉ skrywe in dié verband gerig. “Suid-Afrika is ŉ grondwetlike demokrasie, nie ŉ militêre staat nie. Hoewel ons land in ŉ ongekende tydperk in ons demokratiese geskiedenis is, moet daar te alle tye aan die oppergesag van die reg, die Handves van Menseregte en ons Grondwet voldoen word,” het Marais gesê. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.